b'\n_START_ARTICLE_\nKerbal Space Program\n_START_SECTION_\n1.0\n_START_PARAGRAPH_\nAvoin beta-vaihe p\xc3\xa4\xc3\xa4ttyi ja pelin versio 1.0 nimelt\xc3\xa4 We have a liftoff julkaistiin 27. huhtikuuta 2015. Versiossa 1.0 ilmanvastus suunniteltiin uusiksi ja peliin lis\xc3\xa4ttiin iskuaalto sek\xc3\xa4 l\xc3\xa4mp\xc3\xb6kilpi\xc3\xa4.\n_START_SECTION_\n1.1\n_START_PARAGRAPH_\nVersio 1.1 Turbo Charged julkaistiin 19. huhtikuuta 2016. P\xc3\xa4ivityksess\xc3\xa4 pelimoottori p\xc3\xa4ivitettiin 32-bittisest\xc3\xa4 Unity 4:st\xc3\xa4 64-bittiseksi Unity 5:ksi, mik\xc3\xa4 paransi pelin suorituskyky\xc3\xa4. K\xc3\xa4ytt\xc3\xb6liittym\xc3\xa4 my\xc3\xb6s kirjoitettiin p\xc3\xa4\xc3\xa4osin uusiksi.\n_START_SECTION_\nArviot\n_START_PARAGRAPH_\nPeli on saanut eritt\xc3\xa4in hyvi\xc3\xa4 arvosteluja. Game Rankings arvosana on 89% ja Metacritic 88/100, yksitt\xc3\xa4isist\xc3\xa4 sivustoista IGN ja Gamespot antoivat pelille 9/10.\n_START_SECTION_\nPelaaminen\n_START_PARAGRAPH_\nPeliss\xc3\xa4 on ideana suunnitella ja rakentaa oma avaruusalus, jolla voi lent\xc3\xa4\xc3\xa4 vaikka Kerbin-planeetan kiertoradalle, jompaankumpaan sen kuista, tai muille Kerbol-j\xc3\xa4rjestelm\xc3\xa4n planeetoille. Nyky\xc3\xa4\xc3\xa4n planeettoja on seitsem\xc3\xa4n: Moho, Eve, Kerbin, Duna, Dres, Jool ja Eeloo. Muillakin planeetoilla kuin Kerbinill\xc3\xa4 on kuita._NEWLINE_Avaruusalukset suunnitellaan siihen varatuissa rakennuksissa, Vehicle Assembly Buildingissa tai SpacePlane Hangarissa riippuen siit\xc3\xa4 nousevatko ne raketin tavoin pystysuoraan vai lentokonemaisesti kiitotielt\xc3\xa4. Aluksessa on oltava miehitetty komentokapseli tai kauko-ohjattava ohjaustietokone, jotta sit\xc3\xa4 voidaan ohjata. Uusia osia lis\xc3\xa4t\xc3\xa4\xc3\xa4n pelin p\xc3\xa4ivityksiss\xc3\xa4. Pelin pelaajat ovat my\xc3\xb6s tehneet peliin omia osiaan. Vaihtoehtoina on esimerkiksi erilaisia rakettimoottoreita, polttoainetankkeja, laskutelineit\xc3\xa4 tai siivekkeit\xc3\xa4. Ilmanvastus m\xc3\xa4\xc3\xa4r\xc3\xa4ytyi aiemmin aluksen massan mukaan, mutta t\xc3\xa4m\xc3\xa4 muutettiin p\xc3\xa4ivityksess\xc3\xa4 1.0._NEWLINE_Peliss\xc3\xa4 on vaikutteita oikeasta rakettitekniikasta, joskin hiukan yksinkertaistettuna. Esimerkiksi Kerbin n\xc3\xa4ytt\xc3\xa4\xc3\xa4 huomattavasti Maapallolta, joskin mantereet ovat fiktiivisi\xc3\xa4. My\xc3\xb6s toinen Kerbinin kuista, Mun muistuttaa Maan Kuuta.\n_START_SECTION_\nYmp\xc3\xa4rist\xc3\xb6\n_START_PARAGRAPH_\nKerbal Space Programin maailma k\xc3\xa4sitt\xc3\xa4\xc3\xa4 aurinkokunnan, jonka keskust\xc3\xa4hten\xc3\xa4 on k\xc3\xa4\xc3\xa4pi\xc3\xb6t\xc3\xa4hti Kerbol. Kerbolia kiert\xc3\xa4\xc3\xa4 seitsem\xc3\xa4n planeettaa.\n_START_SECTION_\nOminaisuudet\n_START_PARAGRAPH_\nKerbal Space Program sis\xc3\xa4lt\xc3\xa4\xc3\xa4 avoimen pelimaailman, jossa pelaaja voi lent\xc3\xa4\xc3\xa4 vapaasti avaruusaluksellaan. Nykyisill\xc3\xa4\xc3\xa4n peliss\xc3\xa4 on vain yksi t\xc3\xa4htij\xc3\xa4rjestelm\xc3\xa4, mutta peliin voi lukuisilla modeilla lis\xc3\xa4ill\xc3\xa4 uusia planeettoja sek\xc3\xa4 t\xc3\xa4htij\xc3\xa4rjestelmi\xc3\xa4, jopa kaksois- tai kolmoist\xc3\xa4htij\xc3\xa4rjestelmien muodossa._NEWLINE_Peli simuloi kolmiulotteisesti planeettojen vetovoiman (tosin vain yhden kohteen kerrallaan), avaruusaluksen liikkeet, rakettimoottoreiden voiman ja polttoaineiden m\xc3\xa4\xc3\xa4r\xc3\xa4t. Peli my\xc3\xb6s tallentaa kaikki alukset kiertoradoilla ja planeettojen pinnoilla. Eli jos vaikkapa lent\xc3\xa4\xc3\xa4 kuuhun ja poistuu pelist\xc3\xa4, seuraavan kerran kun lent\xc3\xa4\xc3\xa4 kuuhun, saattaa n\xc3\xa4hd\xc3\xa4 aluksensa siell\xc3\xa4. Aluksen ohjaimiin voi my\xc3\xb6s palata Tracking Station -keskuksen kautta. T\xc3\xa4m\xc3\xa4 ominaisuus mahdollistaa suuret rakennusprojektit, kuten avaruusasemat. T\xc3\xa4ll\xc3\xb6in asema voidaan rakentaa useista moduuleista, jotka rahdataan kiertoradalle useissa eriss\xc3\xa4 ja telakoidaan toisiinsa._NEWLINE_Peliin on my\xc3\xb6s saatavilla paljon peliyhteis\xc3\xb6n tekemi\xc3\xa4 lis\xc3\xa4osia, modeja, jotka lis\xc3\xa4\xc3\xa4v\xc3\xa4t peliin erin\xc3\xa4isi\xc3\xa4 ominaisuuksia kuten osia, uusia planeettoja ja erilaisia ty\xc3\xb6kaluja (kuten lentotietokoneita ja nopeuden muutoksen laskimia). Peliin on my\xc3\xb6s saatavilla monipelin mahdollistavia lis\xc3\xa4osia.'